Yhdysvaltojen poliittinen kenttä siirtyi pykälän verran vasemmalle, kun demokraattisen puolueen ehdokkaat voittivat kuvernöörinvaalit New Jerseyssä ja Virginiassa.

New Jerseyssä valta vaihtui republikaaneilta demokraateille, Virginiassa kuvernöörin virka pysyi demokraattien hallussa. New Jerseyssä demokraattien Phil Murphy voitti republikaanien Kim Guadagnon selvin luvuin.

– Jakolinjojen päivät ovat ohi. Me tulemme siirtymään eteenpäin, Murphy sanoi voitonpuheessaan.

Tiukempi kisa käytiin Virginiassa, jossa demokraattien Ralph Northam sai 54 prosenttia äänistä voittaen republikaanien Ed Gillespien.

New Yorkissa pormestarinvaalit sujuivat odotetusti. Demokraattien Bill de Blasio voitti republikaanien Nicole Malliotakisin ja libertaarien Bo Dietlin selvällä enemmistöllä.

Tulos kertoo Trumpin kannatuksesta

Yhdysvalloissa vaalituloksen on nähty heijastavan republikaanipresidentti Donald Trumpin suosiota. Aikaisemmissa paikallisvaaleissa demokraatit eivät ole onnistuneet hyödyntämään Trumpin vastaista mielialaa.

Tällä kertaa kiistelty presidentti kuitenkin sai äänestäjät liikkeelle. Virginialainen opiskelija Tamia Mallory päätti antaa äänensä demokraateille, kun hän huomasi presidentin tukevan twiiteissään republikaanien Ed Gillespietä.

– Se oli sellainen Trumpin vastainen ääni, Mallory perusteli uutistoimisto AP:lle.

Gillespie pysyi kampanjansa aikana etäällä Trumpista. Hän kuitenkin vetosi presidentin tukijoihin muun muassa lupaamalla säilyttää etelävaltioiden sisällissodan aikaiset patsaat. Hän myös sanoi haluavansa tiukentaa linjaa laittomaan maahanmuuttoon.

Vaalipäivänä Trump kehotti pikaviestipalvelu Twitterissä virginialaisia äänestämään Gillespietä. Trumpin tuki päättyi vaalituloksen selvittyä.

– Ed Gillespie teki kovasti töitä, mutta hän ei hyväksynyt minua tai sitä, mitä minä edustan, Trump twiittasi pian vaalituloksen jälkeen.

Presidentin kotikaupungissa New Yorkissa Trumpia usein kritisoinut pormestari de Blasio sai 67 prosenttia äänistä. Yhdysvaltalaisten kommentaattoreiden mukaan de Blasiosta onkin muodostunut Trumpin vastustamisen symboli.

Lähteet: AP, AFP